Stachura, Peter, poslanec NR SR (2024-06-19):
Vážený pán predsedajúci, vážený pán minister, vážené kolegyne, vážení kolegovia, dovoľte mi k tomuto zákonu, novele zákona o verejnom obstarávaní, upozorniť na jednu závažnú skutočnosť a na konci by som predniesol takisto pozmeňujúci návrh. Po veľkej novele zákona o verejnom obstarávaní v roku 2022, to bol koniec marca ´22, pán Holý predložil novelu zákona, ktorá upravovala mnohé podmienky verejného obstarávania a okrem iného spôsobila to, že predovšetkým v oblasti zdravotníctva je tu nepomer medzi tým, ako obstarávajú štátni, štátne nemocnice či už tovary alebo služby, alebo aj stavebné práce, a nepomer, ako obstarávajú verejne súkromná, súkromné nemocnice. Tento, tento nesúlad je spôsobený práve tým, že došlo ku zmene jedného paragrafu, ten bol vypustený a tá situácia konkrétne vyzerá teraz tak, že ak chce štátna nemocnica vysúťažiť magnetickú rezonanciu za povedzme dva milióny eur a nie sú to jej peniaze, teda, teda ak je to štátna nemocnica, tak má napríklad peniaze z eurofondov, ktoré boli napríklad v nejakom období k dispozícii a potrebuje na to pomerne dlhú dobu, aby zabezpečila, alebo teda podľa litery zákona všetky náležitosti verejného obstarávania splnila, niekedy to trvá skutočne niekoľko mesiacov. Situácia po tejto novele pána Holého z roku ´22 pre súkromného poskytovateľa zdravotnej starostlivosti vyzerá úplne inak, stačí mu urobiť, stačí mu robiť tri ponuky, teda nejakú, na trhu nájsť tri ponuky a potom sa rozhodne pre jednu z nich, nemusí ich dokonca ani zverejniť, to znamená, je výrazne zvýhodňovaný oproti štátnym nemocničným zariadeniam. A tento, tento nepomer je veľmi závažná vec, pretože nejde teda len o eurofondy, ale ide aj o plán obnovy, to znamená zdroje, ktoré prichádzajú, a tu vidím zjavne zvýhodňovanie teda tých súkromných poskytovateľov ústavnej zdravotnej starostlivosti oproti štátnym. Myslím si, a je to aj názor Kresťanskodemokratického hnutia, že my sme za to, aby sa zákon o verejnom obstarávaní zjednodušil, aby sme mali to verejné obstarávanie jednoduchšie, aby sa rýchlejšie dostávali aj nemocnice ku svojim produktom, službám, stavebným prácam, ale na druhej strane musí tu platiť nejaká elementárna slušnosť, musí tu platiť rovnosť šancí a musí tu platiť to, že tie, tie možnosti sú pre všetkých rovnaké. Ešte by som chcel upozorniť na to, že táto situácia spôsobuje aj to, že kým štátne napríklad nemocnice obstarávajú podľa zákona veľmi dlho, niekedy nestihnú do termínu, ktorý je stanovený, obstarať či už produkt, službu alebo stavebné práce a tie peniaze, ktoré teda ony nestihnú vyčerpať, sa vracajú späť a potom sa môže o nich znovu súťažiť a opäť môžu vyhrať súkromné spoločnosti, ktoré už dávno, dávno majú vybraté či už MR-ko, alebo nejaké iné služby. Čiže chcem, ctené kolegyne, kolegovia, vás upozorniť na tento problém, o tomto som rozprával aj s hnutím SLOVENSKO, ďakujem za podporu, že nám dali podpisy na tento pozmeňujúci návrh, sami si uvedomujú, že táto vec nie je v poriadku a potrebuje zmenu a pevne verím, že tento pozmeňujúci návrh nájde podporu aj v koalícii, resp. že si tento návrh osvojíte. Ak dovolíte, prednesiem teraz znenie pozmeňujúceho návrhu. Pozmeňujúci návrh poslanca... (rečníkovi sa vypol mikrofón) a už ide, pozmeňujúci návrh poslanca Národnej rady Slovenskej republiky Petra Stachuru k vládnemu návrhu zákona, ktorým sa mení a dopĺňa zákon č. 343/2015 Z. z o verejnom obstarávaní a o zmene a doplnení neskorých (správne niektorých, pozn. red.) zákonov v znení neskorších predpisov a ktorým sa menia a dopĺňajú niektoré zákony, tlač 224. V čl. I sa za bod 17 vkladá nový bod 18, ktorý znie: „18. § 8 sa nahrádza novým znením § 18, § 8, pardon, § 8, ktorý znie: „§ 8 (1) Ak verejný obstarávateľ poskytne osobe, ktorá nie je verejný obstarávateľ ani obstarávateľ, viac ako 50 % finančných prostriedkov na dodanie tovaru, na uskutočnenie stavebných prác a na poskytnutie služieb, je táto osoba povinná postupovať a) ako tento verejný obstarávateľ, ak predpokladaná hodnota zákazky sa rovná alebo je vyššia ako finančný limit podľa § 5 ods. 2 ustanovený pre tohto verejného obstarávateľa, b) podľa § 110, ak predpokladaná hodnota zákazky je nižšia ako finančný limit podľa § 5 ods. 2 a súčasne sa rovná alebo je vyššia ako 1. 130 000 eur, ak ide o zákazku na dodanie tovaru okrem potravín a zákazku na poskytnutie služby okrem služby uvedenej v prílohe č.1 , 2. 325 000 eur, ak ide o zákazku na uskutočnenie stavebných prác, 3. 715 000 eur, ak ide o zákazku na poskytnutie služby uvedenej v prílohe č. 1, c) podľa § 108, ak ide o 1. zákazku na dodanie tovaru okrem potravín, zákazku na poskytnutie služby alebo o zákazku na uskutočnenie stavebných prác, ktorej predpokladaná hodnota je nižšia ako finančný limit podľa písm. b) prvého až tretieho bodu a súčasne sa rovná alebo je vyššia ako 50 000 eur, 2. zákazku na dodanie tovaru, ktorým sú potraviny a ktorej predpokladaná hodnota je nižšia ako finančný limit podľa § 5 ods. 2 a súčasne sa rovná alebo je vyššia ako 50 000 eur. (2) Povinnosť podľa odseku 1 sa nevzťahuje na osobu, ktorá nie je verejný obstarávateľ ani obstarávateľ a a) ktorá získala finančné prostriedky v rámci opatrení spoločnej organizácie poľnohospodárskych trhov28) alebo finančné prostriedky určené na podporu rozvoja vidieka, poľnohospodárskej prvovýroby, potravinárstva, lesného a rybného hospodárstva podľa osobitných predpisov;29) to neplatí, ak ide o zákazku na uskutočnenie stavebných prác alebo zákazku na poskytnutie služby, ktorá súvisí s týmito stavebnými prácami, ktorej predpokladaná hodnota je vyššia ako finančný limit podľa § 5 ods. 2 a na ktorú verejný obstarávateľ poskytne viac ako 50 % finančných prostriedkov, b) ktorej boli poskytnuté finančné prostriedky určené na tvorbu, vývoj, prípravu realizácie, výrobu, postprodukciu, distribúciu, prezentáciu, propagáciu a iné šírenie audiovizuálneho diela, ak je táto osoba zapísaná v zozname osôb pôsobiacich v audiovízii podľa osobitného predpisu;29a)	to neplatí, ak ide o zákazku na uskutočnenie stavebných prác alebo zákazku na poskytnutie služby, ktorá súvisí s týmito stavebnými prácami, ktorej predpokladaná hodnota je vyššia ako finančný limit podľa § 5 ods. 2 a na ktorú verejný obstarávateľ poskytne viac ako 50 % finančných prostriedkov. (3) Ak verejný obstarávateľ poskytne obstarávateľovi finančné prostriedky na dodanie tovaru, na uskutočnenie stavebných prác alebo na poskytnutie služieb, ktoré súvisia s činnosťou podľa § 9 ods. 3 až 9 a ktorých predpokladaná hodnota je nižšia ako finančný limit ustanovený pre zadávanie nadlimitných zákaziek obstarávateľom, alebo ide o tovary, stavebné práce alebo služby, ktoré nesúvisia s činnosťou podľa § 9 ods. 3 až 9, je obstarávateľ povinný postupovať ako tento verejný obstarávateľ podľa tohto zákona.“.“ Poznámka k odkazu 28 znie: „28) Napríklad nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013) v platnom znení, nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20. 12. 2013) v platnom znení. Poznámka k odkazu 29 znie: „29) Napríklad nariadenie Európskej únie č. 1305/2013 v platnom znení, nariadenie Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č.791/2007 a nariadenie Európskeho parlamentu a Rady (EÚ) č. 1255/2011 (Ú. v. EÚ L 149, 20.5.2014) v platnom znení. Poznámka k odkazu 29a znie: „29a)	§ 6 zákona č. 40/2015 Z z. o audiovízii a o zmene doplnení niektorých zákonov. Nasledujúce body sa primerane prečíslujú. Odôvodnenie: Zmyslom predloženého pozmeňovacieho návrhu je návrat do legislatívneho stavu pôvodného § 8 tohto zákona platného pred veľkou novelou zákona o verejnom obstarávaní z roku 2022. Veľkou novelou zákona o verejnom obstarávaní z 31. marca 2022 sa zásadným spôsobom upravilo postavenie súkromných subjektov, ktoré boli touto novelou postavené mimo povinnosti obstarávať podľa pravidiel zákona o verejnom obstarávaní. V dôvodovej správe sa to zdôvodňovalo zjednotením s európskou legislatívou, konkrétne s č. 13 smernice Európskeho parlamentu a Rady 2014/24 Európskej únie o verejnom obstarávaní. Faktom ale bolo, že eminentný záujem o transponovanie tohto ustanovenia do našej legislatívy mali najmä majitelia súkromných poskytovateľov zdravotnej starostlivosti, ide hlavne o oblasť čerpania európskych fondov, keďže tu im dovtedy takáto povinnosť vznikala. Po novele zákona a tohto ustanovenia je dodnes situácia taká, že štátna nemocnica čerpajúca finančné prostriedky z fondov Európskej únie a štátu a súkromná nemocnica majú v podstatnej miere rozdielne povinnosti pri obstarávaní napríklad zdravotníckej techniky. Kým štátna, resp. župná nemocnica musí obstarávať napríklad magnetickú rezonanciu v zmysle zákona o verejnom obstarávaní, čo v praxi trvá bežne aj rok, súkromná nemocnica tým, že nemusí uplatňovať postupy zákona o verejnom obstarávaní, jednoduchým prieskumom trhu, bez akejkoľvek transparentnosti a zverejnenia výzvy si vie doslova za týždeň zakúpiť magnetickú rezonanciu z rovnakých európskych a štátnych peňazí. Táto úprava mala veľký dosah už aktuálne pri ukončovaní programového obdobia medzi rokmi 2014 – 2020, kedy takto zvýhodnený súkromný sektor v zdravotnej starostlivosti jednoducho dokázal ukončiť svoje projekty a vyčerpať finančné prostriedky a medzi subjektami, ktoré to nestihli, sú práve kvôli zdĺhavosti zadávania zákaziek výhradne štátne nemocnice. Ešte väčší dosah predpokladáme v novom programovom období a hlavne pri čerpaní zdrojov z plánu obnovy, kde je alokovaný ešte väčší rozpočet. Skončil som pozmeňujúci návrh. Ďakujem.